Document ID: 32015D0349

DEĊIŻJONI TA' IMPLIMENTAZZJONI TAL-KUMMISSJONI (UE) 2015/349
tat-2 ta' Marzu 2015
li temenda l-Anness II tad-Deċiżjoni 2007/777/KE rigward l-entrata għall-Istati Uniti fil-lista ta' pajjiżi terzi jew partijiet minnhom minn fejn hija awtorizzata l-introduzzjoni fl-Unjoni ta' prodotti tal-laħam u ta' stonkijiet, bżieżaq tal-awrina u msaren ittrattati fir-rigward tal-influwenza tat-tjur b'patoġeniċità għolja wara t-tifqigħat fl-Istat ta' Idaho u California
(notifikata bid-dokument C(2015) 1315)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari l-frażi introduttorja tal-Artikolu 8, l-ewwel subparagrafu tal-punt 1 tal-Artikolu 8, il-punt 4 tal-Artikolu 8, u l-Artikolu 9(4)(c) tagħha,
Billi:
(1)
Id-Deċiżjoni tal-Kummissjoni 2007/777/KE (2) tistipula r-regoli tas-saħħa tal-annimali u tas-saħħa pubblika għall-importazzjoni fl-Unjoni u t-tranżitu minnha ta' kunsinni ta' prodotti tal-laħam u stonkijiet, bżieżaq tal-awrina u msaren ittrattati (“il-prodotti”).
(2)
Il-Parti 1 tal-Anness II tad-Deċiżjoni 2007/777/KE tiddeskrivi ż-żoni tal-pajjiżi terzi minn fejn l-introduzzjoni tal-prodotti fl-Unjoni hija ristretta għal raġunijiet ta' saħħa tal-annimali u fejn hija applikata r-reġjonalizzazzjoni. Il-Parti 2 ta' dak l-Anness tistabbilixxi lista' ta' pajjiżi terzi jew ta' partijiet minnhom minn fejn l-inroduzzjoni tal-prodotti fl-Unjoni hija awtorizzata, kemm-il darba l-prodotti jkun sarilhom it-trattament relevanti, kif stipulat fil-Parti 4 ta' dak l-Anness.
(3)
L-Istati Uniti hija elenkata fil-Parti 2 tal-Anness II tad-Deċiżjoni 2007/777/KE bħala pajjiż terz li minnu huma awtorizzati l-importazzjoni fl-Unjoni u t-tranżitu minnha ta' kunsinni ta' prodotti miksuba minn pollam, tjur imrobbi għall-kaċċa u tjur tal-kaċċa selvaġġ minn ċerti partijiet tat-territorju tagħhom skont il-preżenza tat-tifqigħat tal-HPAI. Din ir-reġjonalizzazzjoni ġiet rikonoxxuta bid-Deċiżjoni 2007/777/KE, kif emendata bid-Deċiżjoni ta' Implimentazzjoni tal-Kummissjoni (UE) 2015/252 (3), wara tifqigħat tal-HPAI fl-Istati ta' Oregon u Washington. Id-Deċiżjoni 2007/777/KE tipprovdi li dawk il-prodotti miż-żoni milquta tal-Istati ta' Oregon u Washington, jistgħu jiġu awtorizzati għall-introduzzjoni fl-Unjoni wara li jkun sarilhom it-trattament “D” kif stipulat fil-Parti 4 tal-Anness II tad-Deċiżjoni 2007/777/KE (“it-trattament D”).
(4)
L-Istati Uniti kkonfermaw il-preżenza tas-sottotip H5N2 tal-HPAI f'qatgħa ta' pollam fl-Istat ta' Idaho fl-20 ta' Jannar 2015 u l-preżenza tas-sottotip H5N8 tal-HPAI fl-Istat ta' California fit-23 ta' Jannar 2015. L-awtoritajiet veterinarji tal-Istati Uniti ssospendew minnufih il-ħruġ taċ-ċertifikati veterinarji għall-kunsinni tal-prodotti kkonċernati maħsuba li jiġu introdotti fl-Unjoni minn dawk l-Istati u parti mill-Istat ta' Oregon li tpoġġewlhom ir-restrizzjonijiet marbuta ma' dawn it-tifqigħat il-ġodda. L-Istati Uniti implimentaw ukoll politika ta' qerda biex jikkontrollaw l-HPAI u jillimitaw it-tixrid tagħha.
(5)
Ftehim bejn l-Unjoni u l-Istati Uniti (4) jipprovdi għar-rikonoxximent reċiproku malajr tal-miżuri ta' reġjonalizzazzjoni fil-każ ta' tifqigħat ta' mard fl-Unjoni jew fl-Istati Uniti (“il-Ftehim”).
(6)
Minħabba l-preżenza tal-HPAI fl-Istati ta' Idaho u California, il-prodotti miksuba minn pollam, tjur imrobbi għall-kaċċa u tjur tal-kaċċa selvaġġ minn dawk il-partijiet tal-Istati msemmija hawn fuq u mill-parti tal-Istat ta' Oregon li l-awtoritajiet veterinarji tal-Istati Uniti tal-Amerika poġġew taħt restrizzjonijiet, għallinqas għandu jsirilhom it-trattament “D” għall-prevenzjoni tal-introduzzjoni tal-vajrus HPAI fl-Unjoni.
(7)
Għalhekk, il-Parti 1 tal-Anness II tad-Deċiżjoni 2007/777/KE għandha tiġi emendata skont dan.
(8)
Għalhekk id-Deċiżjoni 2007/777/KE għandha tiġi emendata skont dan.
(9)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness II tad-Deċiżjoni 2007/777/KE huwa emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-2 ta' Marzu 2015.

Labels: 3
17
18
6